- Muh! Lyden kommer dybt fra halsen på et af de to helt nøgne mennesker, som kravler rundt på alle fire i en indhegning. De befinder sig til Kulturmødet på Mors. Publikum kan fodre dem, og den mulighed griber flere. Både fnisende teenagere og voksne går ind bag indhegningen og fodrer menneskekøerne med blandt andet broccoli. Den nøgne kvinde hedder Noelia Mora Solvez, og hun er glad for, at folk kigger på, mens hun kravler helt nøgen rundt i græsset. - Det har været fantastisk. Folk har været nysgerrige, og mange er kommet ind til os, så jeg tror, der har været mange forskellige opfattelser af det. Men jeg var meget fokuseret på at være en ko, siger hun efterfølgende, hvor hun igen har fået bukser på. Har også været kylling Dagens performance er inspireret af en video, som Noelia Mora Solvez tidligere har lavet med samme navn – Ko på græs eller Cows on a field – og for at gøre sig klar til den, brugte kunstnerne en uge på at observere køer for at finde ud af, hvordan køer gør og agerer. Herunder også hvordan de har sex, og hvordan de sover. Hun mener dog ikke, at der er et helt bestemt budskab bag kunsten. - Det er op til den enkelte. For mig handler det meget om samfundet. Man sætter folk i bokse og behandler dem ud fra, hvad man mener, de er. At et menneske for eksempel er en mand, heteroseksuel, og så videre. Men det her er sjovt, og folk kan komme ind til os og være i kontakt med os og dermed tænke over den måde, som vi går til hinanden på, forklarer hun. Hun optræder dog ikke kun som ko. Hun har blandt andet også både været svin og kylling. Dog kun dyr, som findes på gårde. Noelia Mora Solvez ved endnu ikke, hvad det næste projekt er. Men til næste år laver hun en udstilling i Aarhus, som er en samling af alle dyreværkerne.

Opsummering:
Der var ingen tvivl om, hvad der trak flest nysgerrige blikke til Kulturmødet på Mors i dag.